***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/30-14/2023.

***Jegyzőkönyv***

***Készült***: Nóráp Község Önkormányzat képviselő-testületének 2023. augusztus 31-én 17.30 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Berki-Varga Petra

Merész Géza

Tóth Orsolya képviselők (5 fő)

Tanácskozási joggal részt vett: Kissné Szántó Mária jegyző

Lakosság részéről érdeklődő nem volt.

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. Kamerarendszer javítása
2. Cetin Hungary Zrt bérleti szerződése
3. Vegyes ügyek

A képviselők a napirendi javaslatot egyhangúlag elfogadták, más napirendre javaslat nem volt.

**Napirend tárgyalása:**

**1.) Kamerarendszer javítása**

**Előadó:** **Horváth József Csaba polgármester**

**Horváth József Csaba polgármester**  szóbeli előterjesztésben ismertette a napirendet: mint ismeretes a kamerarendszer az eredetileg elkészült sim-kártyás adattovábbítással nem működött, ezért a sim-kártya előfi9zetések lemondásra kerültek. A kivitelezőt meghívták a június 5-i képviselő-testületi ülésre, aki tájékoztatást adott a rendszer működéséről. Árajánlatot kértek a rendszer javítására, 747760 Ft összegben érkezett az ajánlat, mely 1 hónapig volt hatályos. Az idő letelt, a javítást nem rendelték meg – elsősorban az anyagi helyzetre tekintettel – így újabb ajánlatot kért a kivitelezőtől, aki a piaci alkatrészárak, kábelárak, félvezetők, digitális fejlesztési anyagok jelentős áremelkedése miatt megközelítőleg 1 millió forintos ajánlatot adott. Tárgyalásokba kezdett az eredeti, első árajánlat tarthatósága érdekében, s a kivitelező hajlandóságot mutatott az eredeti áron történő vállalásra. Kérte a képviselők véleményét, javaslatát.

A képviselők egyetértettek a kamerarendszer javításávál az eredeti áron történő árajánlat alapján.

A polgármester kérte a szavazást:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi határozatot hozta:

**54/2023. (VIII. 31.) KT határozat**

Nóráp község Önkormányzat Képviselő-testülete egyetért azzal, hogy a községben kiépített kamerarendszer javítását a kivitelezőtől megrendeljék az eredeti – 2023. júniusi – árajánlat alapján.

Felhatalmazza a képviselő-testület a polgármestert, hogy a munkát megrendelje, illetve a vállalkozási szerződést aláírja.

**Határidő:** azonnal

**Felelős**: polgármester

**2.) Cetin Hungary Zrt bérleti szerződése**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy – mint ismeretes - a CETIN Hungary Zrt-vel kötött bérleti szerződés 2029. december 31-ig szól, az eredetileg megkötött szerződésben meghatározott évi 400 ezer forintos bérleti díjat évente az infláció mértékével lehet emelni. A bérleti díj emelése ügyében megkereste a bérlőt, azonban bérlő erre nem mutatott hajlandóságot. Felajánlotta, hogy a területen használati jogot alapítsanak, így egyszeri 3,5 millió forintot fizetne. De ezzel a bérleti díj megszünne, s a tartós használati jog addig él, míg a torony üzemel. Ez rendkívül előnytelen ajánlat, ezért javasolja ennek elutasítását. Ugyanakkor a 2029-ig járó bérleti díj egy összegben történő kiifizetését kérnék. Az összeg későbbi pályázati lehetőségeknél önrészként szolgálna, pl járda építésnél.

**Merész Géza képviselő:** Egyetért a javaslattal. Véleménye szerint, ha a bérlő a bérleti díj 2029. december 31-ig járó összegének egy összegben történő előrefizetését vállalná, a 3,5 millió forint megfelelő összeg lenne, hisz az infláció mértékét is beleszámítva 2029. december 31-ig járna ennyi bérleti díj.

A polgármester kérte a képviselőket a szavazásra azzal kapcsolatban, hogy a tartós használatba adást elutasítják, de a bérleti díj 2029. december 31-ig történő egyösszegű előrefizetését -3,5 millió forint összegben – kezdeményezzék.

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül - az alábbi határozatot hozta:

**55/2023. (VIII. 31.) KT határozat**

Nóráp község Önkormányzat Képviselő-testülete egyetért azzal, hogy a Cetin Hungary Zrt által bérelt földterület tartós használatba adási kérelmét elutasítja, a bérleti díj 2029. december 31-ig járó összegének egyösszegű előrefizetését kezdeményezzék, 3,5 millió forint összegben.

A képviselő-testület felhatalmazza a polgármestert, hogy a bérlőt a döntésről értesítse és tárgyalásokat folytasson a határozatban foglaltakról.

**Határidő:** 2023. szeptember 15.

**Felelős**: polgármester

3.) Vegyes ügyek

**Horváth József Csaba polgármester** értékelte a falunapi rendezvényt: a lakosság megjelenési hajlandósága magas volt, a programokat kiválónak értékelték. A rendezvény költsége a jelentős anyagi és tárgyi felajánlások révén rendkívül kedvezően alakult.

Tájékoztatást nyújtott a digitális jólét program keretében megvalósuló szupergyors internet programról is, tájékoztatta a képviselőket, a kivitelezés a befejezéshez közeledik.

Tájékoztatást adott a beiskolázási támogatások kifizetésének állásáról, a temetőbe a sírok körüli terület rendezésére , illetve a templom előtti területre murvát szállítottak.

A lakosság jelzésére felveszi a kapcsolatot a halgazdaság tulajdonosával, mivel az ivadék óvása miatt végzett riasztás a nyugalmat rendkívül zavarja. A tárgyalás eredményéről tájékoztatja a lakosságot.

**Merész Géza képviselő** jelezte, hogy a meliorációs tagutakon, illetve a Petőfi utcábn a benőtt fakoronák akadályozzák a mezőgazdasági járművek közlekedését.

A felvetést követően a képviselő-testület elhatározta, hogy megfelelő fakitermelő megkeresésével intézkedést hoz a földutak kimérésére és a közlekedést akadályozó fák kivágására, gallyazására.

**Tóth Orsolya képviselő** tájékoztatást adott a nyárzáró piknik rendezvényről, mely szintén sikeres volt. Elmondta továbbá, hogy a NETE egyesület a Tesco pályázaton 100.000 Ft támogatást nyert, melyet a korábban jelzett tanösvény kialakítására fordítanak.

Megemlítette, hogy a nyugdíjasklub tagjaival kirándulást terveznek az országházba, de lehetőség szerint a kirándulásba bevonják a falu lakóit is.

Több napirend, hozzászólás nem volt, a polgármester a képviselő-testület ülését 20.00 órakor bezárta.

K.m.f.

Horváth József Csaba Kissné Szántó Mária

polgármester jegyző